Karsten Hønge (SF), 2014-05-08:
Fri konkurrence er fint.
Det er det jo især, når det foregår på fair og lige vilkår.
I SF er vi meget optagede af at forhindre, at danske chauffører mister deres arbejde netop på grund af unfair konkurrence fra medlemslande, hvor de har betydelig dårligere løn- og arbejdsvilkår.
Derfor har vi foreslået en række nye tiltag til at bekæmpe problemet, herunder at virksomheder i transportbranchen skal omfattes af RUT-registret.
Derfor kan vi naturligvis støtte beslutningsforslaget.
Udenlandske transportører af gods og passagerer bør registreres på lige fod med alle andre udenlandske tjenesteydere i registeret, hvis de altså foretager kørsel i Danmark.
En registrering i RUT-registret vil kunne spille fint sammen med den øvrige kontrol af cabotagekørsel og på den måde bidrage til, at ulovlig cabotagekørsel lettere opdages.
Men det her forslag kan ikke stå alene.
Vi må sætte ind på en række forskellige områder for at bekæmpe problemet.
Lastbilerhvervet, som vi kender det i Danmark, er alvorligt truet.
Ordet eksportchauffør har fået en helt ny betydning de senere år, for der har det nærmere stået for eksport af chaufførerjobs.
SF har bl.a. foreslået at indføre fotokontrol ved grænsen.
Vi synes, det er godt, at regeringen vil se på det.
Vi synes bare, det er ærgerligt, at det foreløbig kun bliver et forprojekt.
Det kan understøtte kontrollen af godskørslen og give os data, der kan forbedre den generelle viden om omfanget af kørslen med udenlandske lastbiler i Danmark.
Fotoudstyr ved grænsen kan også bruges til at tjekke, om der er betalt vejbenyttelsesafgift for udenlandske lastbiler.
Efter vores opfattelse kan kørsel med tomme containere ikke give adgang til cabotage.
Vi synes derfor, det er ærgerligt, at regeringen nu alligevel har tilladt, at kørslen med tomme containere og returemballage giver adgang til fornyet kørsel i Danmark.
Transportministeren siger, at det kun gælder, når der er tale om reel international transport, men hvordan kan det hænge sammen, hvis der ikke er varer med?
Det her underminerer i sagens natur også mulighederne for at kontrollere, om der er tale om ulovlig cabotagekørsel.
Endelig bør det ikke være muligt at lave sådan nogle kreative selskabskonstruktioner, hvor ansatte aflønnes efter vilkårene i deres hjemland, f.eks. Bulgarien og Rumænien, og ikke efter vilkårene i det land, hvori arbejdet foregår.
Vi ser, at virksomheder bruger udenlandske chauffører, men at de kører i lastbiler, som er indregistreret i Danmark.
Danske lastbiler har kørselstilladelser, som er udstedt af Trafikstyrelsen, og det kræver aflønning efter gældende kollektiv overenskomst, og det bør derfor undersøges, om det er muligt for Trafikstyrelsen at trække virksomhedernes kørselstilladelser tilbage, hvis der bruges lidt for kreative selskabskonstruktioner.
Alternativet er at lade danske virksomheder få nemmere ved fuldt lovligt at omgå de danske overenskomster.
Vi skal gøre meget mere for at bekæmpe social dumping blandt vores chauffører, for ellers ender vi med, at det ikke er muligt at få et job som chauffør efter danske løn- og arbejdsforhold.
Vi skal have klare regler og skarp kontrol, og som et skridt på vejen støtter SF det her beslutningsforslag.